钦定古今图书集成/明伦汇编/氏族典/第088卷 > 卢恺
## 钦定古今图书集成/明伦汇编/氏族典/第088卷 > 卢恺

按《隋书卢恺传》：“恺字长仁，涿郡范阳人。性孝友，神情
爽悟，略涉书记，颇解属文。周齐王宪引为记室。其后
袭爵容城伯。从宪伐齐，恺说柏杜镇下之，迁小吏部
大夫。建德中，转内史下大夫。武帝在云阳宫，敕诸屯
简老牛，欲以享士。恺进谏，帝美其言而止。转礼部大
夫，为聘陈使副。四年，授襄州总管司录，转治中。大象”
元年，征拜东京吏部大夫。开皇初，加上仪同三司，除
尚书吏部侍郎，进爵为侯，仍摄尚书左丞。每有敷奏，
侃然正色，虽逢喜怒，不改其常。加散骑常侍。八年，上
亲考百寮，以恺为上，恺固让不敢受。岁馀，拜礼部尚书，摄吏部尚书事。会国子博士何妥与右仆射苏威
不平，奏威阴事，恺坐与相连，除名为百姓。未几，卒于
家。子义恭嗣。